Návrh
Zákon
z ............................... 2005
o dočasnej pracovnej neschopnosti

Národná rada Slovenskej republiky sa uzniesla na tomto zákone:
§ 1
Predmet zákona
Tento zákon upravuje dočasnú pracovnú neschopnosť, posudzovanie a potvrdzovanie dočasnej pracovnej neschopnosti a posudzovanie a potvrdzovanie dočasnej nemožnosti výkonu konkrétnej činnosti z dôvodu potreby ošetrovania fyzickej osoby alebo starostlivosti o dieťa do desiatich rokov jeho veku podľa osobitného predpisu,) tehotenstva alebo materstva.
Dočasná pracovná neschopnosť
§ 2
(1) Dočasná pracovná neschopnosť je dočasná zdravotná nespôsobilosť fyzickej osoby na výkon konkrétnej činnosti z dôvodu choroby alebo úrazu s určením liečebného režimu podľa osobitného predpisu.) 
(2) Dočasná pracovná neschopnosť je aj, ak 
a) fyzická osoba má nefunkčnú zdravotnícku pomôcku nevyhnutnú na vykonávanie konkrétnej činnosti, ktorej nefunkčnosť posúdil lekár so špecializáciou v príslušnom špecializačnom odbore a následne dočasnú pracovnú neschopnosť potvrdil lekár so špecializáciou v špecializačnom odbore všeobecné lekárstvo,
b) fyzická osoba sprevádza dieťa vo veku do skončenia  povinnej školskej dochádzky v ústavnej zdravotnej starostlivosti a je prijatá do ústavnej zdravotnej starostlivosti spolu s týmto dieťaťom podľa osobitného predpisu,)
c) fyzickej osobe je poskytnutá kúpeľná starostlivosť) pri indikáciách, pri ktorých je zdravotná starostlivosť plne hradená z verejného zdravotného poistenia podľa osobitného predpisu,)
d)  fyzickej osobe je poskytnutá kúpeľná starostlivosť4) v súvislosti s pracovným úrazom alebo chorobou z povolania do 24 mesiacov od vzniku pracovného úrazu alebo zistenia choroby z povolania,
e) fyzickej osobe je nariadené karanténne opatrenie,)
f) fyzickej osobe nevznikol nárok na materské od začiatku šiesteho týždňa pred očakávaným dňom pôrodu určeným lekárom alebo ak pôrod nastal skôr, odo dňa pôrodu, najdlhšie do uplynutia šiestich týždňov po skutočnom dni pôrodu.
§ 3
(1) Dočasnú pracovnú neschopnosť fyzickej osoby, ktorej sa poskytuje ambulantná zdravotná starostlivosť, posudzuje lekár so špecializáciou v špecializačnom odbore všeobecné lekárstvo, lekár so špecializáciou v špecializačnom odbore všeobecná starostlivosť o deti a dorast alebo lekár so špecializáciou v špecializačnom odbore gynekológia a pôrodníctvo.
	(2) Dočasnú pracovnú neschopnosť fyzickej osoby, ktorej sa poskytuje v rámci všeobecnej ambulantnej zdravotnej starostlivosti lekárska služba prvej pomoci, posudzuje lekár, ktorý poskytuje lekársku službu prvej pomoci.
	(3) Dočasnú pracovnú neschopnosť fyzickej osoby, ktorej sa poskytuje ústavná zdravotná starostlivosť, posudzuje lekár prijímacieho oddelenia alebo ošetrujúci lekár zdravotníckeho zariadenia ústavnej zdravotnej starostlivosti poverený štatutárnym zástupcom poskytovateľa zdravotnej starostlivosti.
§ 4
	(1) Dočasná pracovná neschopnosť sa začína, ak tento zákon neustanovuje inak,
a) odo dňa, keď lekár podľa § 3 zistil dočasnú zdravotnú nespôsobilosť fyzickej osoby na výkon konkrétnej činnosti z dôvodu choroby alebo úrazu, najskôr tri dni pred týmto dňom, 
b) odo dňa, keď lekár podľa § 3 ods. 1 zistil  nefunkčnosť zdravotníckej pomôcky, najskôr tri dni pred týmto dňom,
c) odo dňa, keď lekár podľa § 3 ods. 1 zistil  vznik skutočností uvedených v § 2 ods. 2 písm. b) až f).
	(2) Lekár podľa § 3 môže uznať začiatok dočasnej pracovnej neschopnosti aj skôr, najviac 
a) sedem dní pred dňom, v ktorom zistil dočasnú zdravotnú nespôsobilosť fyzickej osoby na výkon konkrétnej činnosti z dôvodu psychického ochorenia, 
b) 30 dní pred dňom, v ktorom zistil dočasnú zdravotnú nespôsobilosť fyzickej osoby na výkon konkrétnej činnosti z dôvodu choroby alebo úrazu, ak dočasná zdravotná nespôsobilosť vznikla v štáte, ktorý nie je členským štátom Európskej únie, Európskeho hospodárskeho priestoru a Švajčiarskej konfederácie.
	(3) Lekár, ktorý poskytuje lekársku službu prvej pomoci, môže uznať dočasnú pracovnú neschopnosť fyzickej  osoby, ktorej sa poskytuje v rámci všeobecnej ambulantnej zdravotnej starostlivosti lekárska služba prvej pomoci, najviac v rozsahu troch dní od zistenia dočasnej zdravotnej nespôsobilosti fyzickej osoby na výkon konkrétnej činnosti z dôvodu choroby alebo úrazu; po ich uplynutí ďalšie trvanie dočasnej pracovnej neschopnosti posudzuje  lekár podľa § 3 ods. 1 a 3.
§ 5
Dočasná pracovná neschopnosť sa končí
a) dňom, keď lekár podľa § 3 zistil skončenie dočasnej zdravotnej nespôsobilosti fyzickej osoby na výkon konkrétnej činnosti z dôvodu choroby alebo úrazu,
b) dňom, keď lekár podľa § 3 ods. 1 zistil funkčnosť zdravotníckej pomôcky,
c) dňom, keď lekár podľa § 3 ods. 1 zistil zánik skutočností uvedených v § 2 ods. 2 písm. b) až f),
d) dňom vzniku invalidity.)
§ 6
Dočasná pracovná neschopnosť, ktorá sa začala v deň nasledujúci po skončení predchádzajúcej dočasnej pracovnej neschopnosti, sa posudzuje ako ďalšie trvanie predchádzajúcej dočasnej pracovnej neschopnosti, ak fyzická osoba nezačala výkon konkrétnej činnosti, na ktorý bola uznaná zdravotne nespôsobilou z dôvodu choroby alebo úrazu v predchádzajúcej dočasnej pracovnej neschopnosti; to neplatí, keď predchádzajúca dočasná pracovná neschopnosť alebo dočasná pracovná neschopnosť, ktorá začala v deň nasledujúci po skončení predchádzajúcej dočasnej pracovnej neschopnosti, vznikla z dôvodu pracovného úrazu alebo choroby z povolania.

Dočasná nemožnosť výkonu konkrétnej činnosti
§  7
(1) Dočasnú nemožnosť výkonu konkrétnej činnosti z dôvodu potreby ošetrovania fyzickej  osoby alebo starostlivosti o dieťa do desiatich rokov jeho veku podľa osobitného predpisu1) posudzuje lekár podľa § 3. 
(2) Dočasnú nemožnosť výkonu konkrétnej činnosti fyzickej osoby z dôvodu tehotenstva alebo materstva posudzuje lekár so špecializáciou v špecializačnom odbore gynekológia a pôrodníctvo a lekár podľa § 3 ods. 3.
§ 8
	Dočasná nemožnosť výkonu konkrétnej činnosti z dôvodu potreby ošetrovania fyzickej  osoby alebo starostlivosti o dieťa do desiatich rokov jeho veku podľa osobitného predpisu1) sa začína odo dňa zistenia potreby ošetrovania fyzickej  osoby alebo starostlivosti o dieťa do desiatich rokov jeho veku podľa osobitného predpisu,1) najskôr tri dni pred týmto dňom.
§ 9
Dočasná nemožnosť výkonu konkrétnej činnosti z dôvodu potreby ošetrovania fyzickej  osoby alebo starostlivosti o dieťa do desiatich rokov jeho veku podľa osobitného predpisu1) sa končí dňom skončenia potreby ošetrovania fyzickej  osoby alebo starostlivosti o dieťa do desiatich rokov jeho veku podľa osobitného predpisu.1) 
Potvrdzovanie dočasnej pracovnej neschopnosti a dočasnej nemožnosti výkonu konkrétnej činnosti
§ 10
(1) Dočasnú pracovnú neschopnosť potvrdzuje lekár podľa § 3. Dočasnú pracovnú neschopnosť podľa § 2 ods. 2 písm. f) potvrdzuje lekár so špecializáciou v špecializačnom odbore gynekológia a pôrodníctvo. Dočasná pracovná neschopnosť sa potvrdzuje na výkon každej konkrétnej činnosti osobitne.
(2) Dočasnú nemožnosť výkonu konkrétnej činnosti z dôvodu potreby ošetrovania fyzickej  osoby alebo starostlivosti o dieťa do desiatich rokov jeho veku podľa osobitného predpisu1) potvrdzuje lekár podľa § 3. 
(3) Dočasnú nemožnosť výkonu konkrétnej činnosti fyzickej osoby z dôvodu tehotenstva alebo materstva potvrdzuje lekár podľa § 7 ods. 2.
(4) Na účely náhrady príjmu pri dočasnej pracovnej neschopnosti zamestnanca) a na účely sociálneho poistenia) sa potvrdenia podľa odsekov 1 až 3 vydávajú na tlačivách určených Sociálnou poisťovňou.
(5) Na základe dohody uzatvorenej medzi Sociálnou poisťovňou  a orgánom príslušným podľa osobitného predpisu)  alebo príslušným ústredným orgánom štátnej správy za zložky, na ktoré sa vzťahuje osobitný predpis,) sa potvrdenia podľa odsekov 1 až 3 vydávajú na tlačivách určených Sociálnou poisťovňou aj na iné účely ako podľa odseku 4.
§ 11
Ak sa fyzická osoba domnieva, že jej dočasná pracovná neschopnosť a dočasná nemožnosť výkonu konkrétnej činnosti z dôvodu potreby ošetrovania fyzickej osoby alebo starostlivosti o dieťa do desiatich rokov jeho veku podľa osobitného predpisu,1) tehotenstva alebo materstva bola posúdená a potvrdená nesprávne, na postup tejto fyzickej osoby a na postup lekára podľa § 3  sa rovnako vzťahuje ustanovenie o rozhodovaní pri poskytovaní zdravotnej starostlivosti a služieb súvisiacich s poskytovaním zdravotnej starostlivosti podľa osobitného predpisu.)
§ 12
Prechodné ustanovenia
(1) Potvrdenie o dočasnej pracovnej neschopnosti vydané pred 1. januárom 2006, ktoré potvrdzuje trvanie dočasnej pracovnej neschopnosti po 31. decembri 2005, je potvrdenie o dočasnej pracovnej neschopnosti  podľa tohto zákona.
(2) Potvrdenie o potrebe ošetrovania alebo starostlivosti vydané pred 1. januárom 2006, ktoré potvrdzuje potrebu ošetrovania chorého člena rodiny alebo starostlivosti  o dieťa do desiatich rokov jeho veku po 31. decembri 2005, je potvrdenie o dočasnej nemožnosti výkonu konkrétnej činnosti z dôvodu potreby ošetrovania fyzickej osoby alebo starostlivosti o dieťa do desiatich rokov jeho veku podľa tohto zákona.
(3) Potvrdenie o očakávanom dni pôrodu vydané pred 1. januárom 2006, ktoré potvrdzuje  tehotenstvo alebo materstvo po 31. decembri 2005, je potvrdenie o dočasnej nemožnosti výkonu konkrétnej činnosti z dôvodu tehotenstva a materstva podľa tohto zákona.
§ 13
Účinnosť
Tento zákon nadobúda účinnosť 1. januára 2006.